KIRJALLINEN KYSYMYS P-4129/97 komissiolle esittäjä(t): Maartje van Putten (PSE) (5. tammikuuta 1998)

Aihe: Sierra Leonen humanitaarinen tilanne

7. marraskuuta World Food Program esitti arvion, jonka mukaan 200 000:ta ihmistä uhkaa nälänhätä Sierra Leonessa. Arvioiden mukaan maassa riehuvaa väkivaltaa pakenevien lukumäärä on vielä paljon suurempi.

1. a) Mihin johtopäätöksiin päätyi Euroopan komission humanitaarisen avun toimiston valtuuskunta syyskuussa Guineaan ja Sierra Leonen rajalle suuntautuneen vierailunsa johdosta?

b) Mikä on komission mielipide Sierra Leonen humanitaarisen ja poliittisen tilanteen kehityksestä viime syyskuusta lähtien?

2. a) Onko komission mielestä Sierra Leonen väestölle annetun hätäavun määrä ollut riittävä?

b) Mikä on EU:n rooli tämän avun perilleviemisessä ja minkälaisia ongelmia sen yhteydessä on havaittu?

c) Minkälaista apua EU antaa alueen maille, jotka vastaanottavat pakolaisia Sierra Leonesta?

3. a) Näkeekö komissio mahdollisuuksia EU:n toimimisesta välittäjänä Conakryn rauhansopimuksen toimeenpanemisessa, varsinkin aseistariisunnan osalta?

b) Mikäli ei näe, millainen rooli komissiolla on rauhansopimuksen täytäntöönpanemisessa?

Komission jäsenen Emma Boninon komission puolesta antama vastaus (29. tammikuuta 1998)

Conakryn 22. lokakuuta 1997 allekirjoitettujen rauhansopimusten jälkeen vallassa olevan juntan AFRC:n (vallankumouksellinen aseistettu voima) ja RUF:in (yhdistyneet vallankumoukselliset rintamat) sekä ECOMOG:in (Länsi-Afrikan maiden talousyhteisön, CEDEAO, valvontaryhmä) välistä tulitaukoa tarkkaillaan. Tilanne on kuitenkin edelleen hyvin sekava ja epävarma. Neuvottelut AFRC:n, Liberian ja Nigerian välillä lisääntyvät. Ruotsalainen yhdistyneiden kansakuntien lähettiläs ja kuritoimenpideryhmän puheenjohtaja on tavannut jokaisen osapuolen edistääkseen sopimusten etenemistä ja määritelläkseen minkälaista apua Yhdistyneet kansakunnat voisivat antaa. On todettava, että vuoden 1997 joulukuun 1. päiväksi suunniteltu aseriisunta ja sotilaiden kotiuttaminen eivät ole edenneet. Ei ole mitään mahdollisuutta toteuttaa niitä niin kauan kuin alueelle ei ole saatu todellista rauhansopimusta. Sovitut määräajat ovat myöhässä, koska etenemishalua ei ole ollut.

Vallankaappauksen jälkeen Sierra Leonen väestön tilanne on huonontunut turvattomuuden lisääntymisen ja vientikiellon välittömien ja välillisten seurausten takia. Humanitaarisen avun vaikutus tähän tilanteeseen riippuu kuljetusmahdollisuuksista eniten apua tarvitseville alueille ja ihmisille sekä paikan päällä käytettävissä olevista mahdollisuuksista. Tämän vuoksi on ehdottoman tärkeää, että ruoka- ja lääkeavustukset saadaan paikalle mahdollisimman pian. Raja-alueilla suoritettavat toimet ovat edelleen pysähdyksissä vientikiellon toteuttamisen menettelytapoihin liittyvistä syistä.

Tällä hetkellä ei ole käynnissä laajoja muuttoliikkeitä, mutta on havaittavissa perheenjäsenien liikehdintää mahdollisten turvallisuusongelmien takia Freetownista pois ja maaseudulta kohti savannia. Kylät tyhjenevät samalla kun turvattomuus kasvaa liikenneväylillä. Pakolaisten liikehdintää kohti naapurimaita ei ole havaittu.

Koko kriisin ajan komissio on osallistunut avustukseen aktiivisesti rahoittamalla humanitaarista apua vuonna 1997 3,7 miljoonalla eculla, joista suurimman osan Punaisen ristin kansainvälinen komitea ja kansalaisjärjestöt ovat käyttäneet terveydenhuoltoon. Tällä hetkellä ei ole ongelmia ihmisille toimitetun avun määrässä, vaan sen laadussa. On tärkeää pitää avun taso melko alhaisena, jotta voitaisiin välttyä kaappauksilta ja siten sotatoimien tukemiselta. Sitä vastoin tarkkaan kohdennettujen ohjelmien toimien vaikutus on hyvin tärkeä ja positiivinen kaikista haavoittuvimmille väestöryhmille. Tarvittava ruoka-apu on Guineassa, mutta sitä ei päästetä rajan yli. Humanitaarisen avun koordinointi toimii todella hyvin komission aloitteesta vuonna 1997 perustetun ruoka-apukomitean ansiosta.

Alueellinen järjestö Ecowas (Länsi-Afrikan valtioiden talousyhteisö) on nimennyt sovittelijaksi Sierra Leonen kriisiin viidestä maasta (Nigeria, Ghana, Guinea, Liberia ja Norsunluurannikko) koostuvan komitean, joka myös allekirjoitti Conakryssa 23. lokakuuta 1997 allekirjoitetun rauhansopimuksen. Yhteisö tukee täysin Ecowasin komitean pyrkimyksiä löytää ratkaisu kriisiin. Komissio on puolestaan tarjonnut poliittista ja käytännön apua presidentti Kabbahin lailliselle hallitukselle rauhansopimuksen soveltamiseksi. Parhaillaan suunnitellaan apuohjelmaa Guineassa oleville Sierra Leonen pakolaisille. Lisäksi tutkitaan millä tavoin sotilaiden kotiuttamisohjelmia voidaan toteuttaa.